ANC-sakeman wil glo koerant vir R1 miljard dagvaar‘n Skermskoot van die berig soos dit aanlyn verskyn het. “Ons gaan nie kommentaar lewer nie,” het Karima Brown, groep uitvoerende redakteur, Saterdag aan Sapa gesê. Regsverteenwoordigers vir die inligtingstegnologie-magnaat Robert Gumede het reeds hofstukke op die koerant beteken met ŉ kennisgewing van voorneme om die koerant te dagvaar in die grootste lastersaak in die Suid-Afrikaanse geskiedenis, berig die Saturday Star. Volgens die hofstukke het ŉ artikel wat in die koerant gepubliseer is, vir Gumede “ernstige kommersiële en reputasieskade” veroorsaak. Die Sunday Independent het op 2 Maart ŉ artikel geplaas met die opskrif: “ANC funder probed.” In die berig word daar beweer dat Gumede se maatskappy, Gijima, ondersoek word in opdrag van president Jacob Zuma. Die berig beweer dat Zuma toestemming gegee het vir die spesiale ondersoekeenheid om ondersoek in te stel na ‘n tender wat deur die departement van landelike ontwikkeling aan Gumede se maatskappy toegeken is. Volgens hofstukke is die berig lasterlik en het die opskrif ten doel om sensasie te soek.